《送人赴雅州任》
宋代·李复

去年送君走边州，今年送君入蜀道。
上官南北不自知，风卷孤蜀离海峤。
场屋争飞二十年，垂翼空归叹潦倒。
绿衣晚出外家来，一命初忻慰枯槁。
忆昨当途数论荐，谓君逸足须腾趠。
故为羁絷尚淹蟠，区区课额量登耗。
辞尊有义不辞卑，屈身斗禄贫亲老。
蒙峰正在岷山西，新月残时行始到。
连江地暖春无雪，天际春来气常早。
君今此去春已尽，江山绿满花枝少。
人生离别难为情，莫恋异乡风景好。
杜鹃忽傍耳边啼，回首秦川泪斑草。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。